STEC รูด 5% กำไร Q1 หด 26% โบรกวางเป้า 16 บ. แนะรอจัดตั้งรัฐบาลใหม่
STEC ร่วง 5% ลงมาที่ 10 บ. หลังกำไรไตรมาส 1/66 ลดลง 26% เหลือ 170.99 ลบ. หลังโครงการก่อสร้างชะลอตัว โบรกวางเป้า 16 บ. แนะรอจัดตั้งรัฐบาลใหม่เสร็จสิ้น-ความชัดเจนเปิดประมูลโครงการใหม่ ค่อยเป็นโอกาสเข้าซื้ออีกครั้ง
STEC รูด 5% กำไรไตรมาส 1/66 ลดลง 26% เหลือ 170.99 ลบ. โบรกวางเป้า 16 บ. แนะรอจัดตั้งรัฐบาลใหม่เสร็จสิ้น ค่อยเป็นโอกาสเข้าซื้ออีกครั้ง
16 พ.ค. 2566

ผู้สื่อข่าวรายงานว่า วันนี้ (16 พ.ค.66) ราคาหุ้นบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน) หรือ STEC ล่าสุด ณ เวลา 15:23 น. อยู่ที่ระดับ 10 บาท ลบ 0.50 บาท หรือ 4.76% สูงสุดที่ระดับ 10.50 บาท ต่ำสุดที่ระดับ 9.85 บาท ด้วยมูลค่าซื้อขาย 263.09 ล้านบาท

ทั้งนี้ราคาหุ้น STEC ลดลง หลังรายงานผลการดำเนินงานงวดไตรมาส 1/66 กำไร 170.99 ล้านบาท ลดลง 26% จากปีก่อนกำไร 231.74 ล้านบาท เนื่องจากรายได้รวมมีจำนวน 6,464.43 ล้านบาท ลดลงจากไตรมาสเดียวกันของปี 2565 อยู่ที่ 1,185.36 ล้านบาท หรือลดลง 15.50% เนื่องจากบริษัทรับรู้รายได้ตามปริมาณงานก่อสร้างที่คงเหลือตามสัญญา อย่างไรก็ตามบริษัทมีรายได้หลักที่สำคัญ ได้แก่ รายได้จากสัญญาก่อสร้างจำนวน 6,422.35 ล้านบาท รายได้ค่าเช่าจำนวน 15.72 ล้านบาท
ด้านบล.กรุงศรี พัฒนสิน ระบุในบทวิเคราะห์ มอง Negative ต่อกำไรปกติไตรมาส 1/66 ที่ 171 ล้านบาท ลดลง 26% เมื่อเทียบจากปีก่อน และ 38% เมื่อเทียบจากไตรมาสก่อน ต่ำกว่าที่ฝ่ายวิจัยฯ และตลาดคาด จากรายได้ก่อสร้างที่ลดลงมากกว่าคาด มีสาเหตุมาจากการก่อสร้างที่ชะลอตัวลง เนื่องจากหลายโครงการอยู่ในช่วงท้ายของการก่อสร้าง
สำหรับแนวโน้มกำไรปกติไตรมาส 2/66 คาดดีขึ้นเมื่อเทียบจากปีก่อน จากฐานต่ำทั้งในเชิงของรายได้และ %GPM เพราะมีปัญหาขาดแคลนแรงงานและปรับต้นทุนโครงการ ดีขึ้นเมื่อเทียบจากไตรมาสก่อน จากการรับรู้งานใหม่มากขึ้น และมีปันผลจาก GULF จำนวน 132 ล้านบาท
ทั้งนี้ยังคงประมาณการกำไรปกติปี 66 ที่ 1 พันล้านบาท เติบโต 22% เมื่อเทียบจากปีก่อน โดยการเติบโตหนุนจาก %GPM ที่ฟื้นตัวจากปีที่แล้วหลังสัดส่วนงาน margin  ต่ำลดลง ขณะที่ backlog เพียงพอรองรับรายได้ในปีนี้ คงคำแนะนำ “ซื้อ” ราคาเป้าหมาย 16 บาท ทั้งนี้แนะนำรอให้การจัดตั้งรัฐบาลเสร็จสิ้น รวมถึงเห็นรายละเอียดของโครงการที่จะเปิดประมูลในอนาคตก่อน ค่อยเป็นโอกาสเข้าซื้ออีกครั้ง